ΓΡΑΠΤΗ ΕΡΩΤΗΣΗ E-3458/00

υποβολή: Mihail Papayannakis (GUE/NGL) προς την Επιτροπή

(8 Νοεμβρίου 2000)

Θέμα: Ειδικές χωροταξικές μελέτες των Κυκλάδων

Στο τέλος της δεκαετίας του 80 στα πλαίσια των κοινοτικών προγραμμάτων Envireg και ΠΕΠ, ανατέθηκε σε ειδικές ομάδες επιστημόνων η εκπόνηση των Ειδικών Χωροταξικών Μελετών (ΕΧΜ) για την ανάπτυξη, τη χρήση γης και την προστασία του περιβάλλοντος των νησιών των Κυκλάδων. Ωστόσο, όπως προκύπτει από καταγγελίες και διαμαρτυρίες, κάποιες από αυτές τις μελέτες δεν έχουν ακόμα τελειώσει, ενώ πολλές άλλες που έχουν ολοκληρωθεί, δεν έχουν κυρωθεί νομοθετικά με την έκδοση προεδρικών διαταγμάτων, ώστε να προωθηθούν.

Μάλιστα, όπως διαφαίνεται από την ανακοίνωση 1037/18.7.2000 τουφυπουργού ΥΠΕΧΩΔΕ, η Ελλάδα φαίνεται να προχωρά σε διαφορετικές επιλογές από τη νομοθετική ρύθμιση των ΕΧΜ. Άμεσο αποτέλεσμα της κωλυσιεργίας αυτής είναι αφενός να μένουν άλυτα και να επιβαρύνονται τα μεγάλα προβλήματα περιβαλλοντικού, αναπτυξιακού και οικονομικού χαρακτήρα που αντιμετωπίζουν καθημερινά τα ευαίσθητα νησιωτικά οικοσυστήματα των Κυκλάδων και αφετέρου η οικοπεδοποίηση να οργιάζει.

Με δεδομένη την ευαισθησία τόσο της Επιτροπής όσο και του Συμβουλίου για ναπάρχει μία κοινοτική στρατηγική για την ολοκληρωμένη διαχείριση και διευθέτηση των παράκτιων ζωνών που θα βασίζεται στις αρχές της μακροπρόθεσμης βιωσιμότητας και της ορθής περιβαλλοντικής πρακτικής, θα μπορούσε η Επιτροπή να με ενημερώσει, εφόσον έχει συγχρηματοδοτήσει και τις μελέτες, για ποιο λόγο δεν έχουν κυρωθεί νομοθετικά οι μελέτες με την έκδοση των αναλόγων προεδρικών διαταγμάτων, ενώ έχουν ήδη εκπονηθεί πολλές από αυτές, γιατί η Ελλάδα προχωρά σε επιλογές άλλες από τις προτεινόμενες από τα ΕΧΜ όπως διαφαίνεται από απαντήσεις του ΥΠΕΧΩΔΕ, και για το αν έχουν επιβληθεί οι ανάλογες κυρώσεις σε όλους εκείνους που δεν έχουν ολοκληρώσει τις μελέτες μέσα στον απαιτούμενο χρόνο, όπως προκύπτει από καταγγελίες;

Απάντηση του κ. Barnier εξ ονόματος της Επιτροπής

(18 Δεκεμβρίου 2000)

Η Επιτροπή γνωρίζει τον αργό ρυθμό με τον οποίο οι ελληνικές αρχές θέτουν σε εφαρμογή τις Ειδικές χωροταξικές μελέτες και ανακίνησε αυτό το θέμα επανειλημμένως στο πλαίσιο των επιτροπών παρακολούθησης των επιχειρησιακών προγραμμάτων που τις έχουν συγχρηματοδοτήσει.

Οι ελληνικές αρχές παραδέχονται την καθυστέρηση που σημειώνεται στην πρακτική εφαρμογή αυτών των μελετών και η εξήγηση που δίνουν συστηματικά είναι η νομική και διοικητική δυσκινησία του συστήματος που επιτρέπει την εφαρμογή τους.

Η κοινοτική πρωτοβουλία Envireg 1990-1993 είχε ως στόχο την εκπόνηση αυτών των μελετών και, βάσει της αρχής της επικουρικότητας, δεν είχε προβλέψει χρονικό όριο όσον αφορά την πρακτική εφαρμογή τους, όριο το οποίο είχε αφεθεί στη διακριτική ευχέρεια του κράτους μέλους. Για το λόγο αυτό, κατά το κλείσιμο της εν λόγω πρωτοβουλίας και της πληρωμής τουπολοίπου, η Επιτροπή δεν αρνήθηκε τα ποσά που αφορούν αυτές τις μελέτες, καθώς οι ελληνικές αρχές εξέφρασαν την πρόθεσή τους να ολοκληρώσουν τη διαδικασία της εφαρμογής τους. Η κατάσταση ήταν η ίδια και γιάυτού του τύπου τις μελέτες που είχαν συγχρηματοδοτηθεί στο πλαίσιο των περιφερειακών επιχειρησιακών προγραμμάτων της περιόδου 1989-1993.

Όσον αφορά την περίοδο προγραμματισμού 1994-1999, οι μελέτες αυτού του είδους είχαν συγχρηματοδοτηθεί σε μεγάλο μέρος στο πλαίσιο του μέτρου 4.2 του επιχειρησιακού προγράμματος Περιβάλλον. Δημιουργήθηκαν τότε τα ίδια προβλήματα βραδύτητας. Για το λόγο αυτό, κατά την 9η συνεδρίαση της επιτροπής παρακολούθησης, η οποία πραγματοποιήθηκε στην Αθήνα στις 15 Δεκεμβρίου 1999, αποφασίστηκε ότι η συγχρηματοδότηση στο πλαίσιο του εν λόγω ΕΠ θα περιοριστεί σε 25 μελέτες οι οποίες θα μπορέσουν να εφαρμοστούν στην πράξη πριν από τα τέλη του 2001. Για τις άλλες μελέτες, που περιλαμβάνουν γενικά τέσσερις φάσεις, οι μόνες δαπάνες που θα μπορέσουν να δηλωθούν για αυτό το πρόγραμμα θα αφορούν μόνο την τρέχουσα φάση.

Τα άλλα σημεία που θίγει το Αξιότιμο Μέλος του Κοινοβουλίου, όπως οι διαφορετικές επιλογές των εθνικών αρχών και οι ενδεχόμενες κυρώσεις για τις καθυστερήσεις,πάγονται αποκλειστικά στην αρμοδιότητα του κράτους μέλους.